Document ID: 32005D0189

KOMISIJAS LĒMUMS
(2005. gada 7. marts),
ar ko groza 2003. gada Pievienošanās akta XIV pielikuma papildinājumu attiecībā uz dažiem Slovākijas gaļas nozares uzņēmumiem
(izziņots ar dokumenta numuru K(2005) 512)
(Dokuments attiecas uz EEZ)
(2005/189/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas Pievienošanās aktu (1), un jo īpaši tā XIV pielikuma 5. nodaļas B iedaļas d) punktu,
tā kā:
(1)
Minētā 2003. gada Pievienošanās akta XIV pielikuma 5. nodaļas B iedaļas a) punktā noteikts, ka strukturālās prasības, kas paredzētas I pielikumā Padomes 1964. gada 26. jūnija Direktīvai 64/433/EEK par veselības nosacījumiem svaigas gaļas ražošanai un tirdzniecībai (2) un A un B pielikumā Padomes 1976. gada 21. decembra Direktīvā 77/99/EEK par veselības problēmām, kas ietekmē gaļas produktu un dažu citu dzīvnieku izcelsmes produktu ražošanu un tirdzniecību (3), saskaņā ar dažiem nosacījumiem līdz 2006. gada 31. decembrim nav jāpiemēro Slovākijas uzņēmumiem, kuri uzskaitīti Pievienošanās akta XIV pielikuma papildinājumā (4).
(2)
Grozījumi 2003. gada Pievienošanās akta XIV pielikuma papildinājumā izdarīti ar Komisijas Lēmumu 2004/463/EK (5).
(3)
Saskaņā ar Slovākijas kompetentās iestādes oficiālu paziņojumu trīs gaļas uzņēmumi ir pabeiguši pārkārtošanās procesu un pilnībā atbilst Kopienas tiesību aktiem. Turklāt divi minētajā sarakstā iekļautie gaļas uzņēmumi ir pārtraukuši darbību. Tādēļ minētie uzņēmumi jāsvītro no to uzņēmumu saraksta, kuriem noteikts pārejas posms.
(4)
Trīs gaļas uzņēmumi, kas iekļauti to uzņēmumu sarakstā, kuriem noteikts pārejas posms, ir daudz paveikuši, lai panāktu atbilstību Kopienas tiesību aktos noteiktajām strukturālajām prasībām. Tomēr šie uzņēmumi ārkārtēju tehnisku ierobežojumu dēļ nespēs pabeigt pārkārtošanās procesu noteiktajā termiņā. Tādēļ ir pamatoti pagarināt tiem minēto termiņu, lai pabeigtu pārkārtošanās procesu.
(5)
Tādēļ attiecīgi jāgroza 2003. gada Pievienošanās akta XIV pielikuma papildinājums. Skaidrības labad tas ir jāaizstāj.
(6)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
2003. gada Pievienošanās akta XIV pielikuma papildinājumu aizstāj ar šī lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 7. martā

Labels: 0
18
17
15